Jann Sjursen (KRF), 2001-03-21:
Som det fremgik af den foregående debat, støtter
Kristeligt Folkeparti en dansk ratifikation af Nicetraktaten, og dermed støtter vi også det lovforslag, som vi nu har til behandling
Vi siger først og fremmest ja til Nicetraktaten, fordi den er en politisk forudsætning for hele udvidelsen.
Jeg vil i den forbindelse gerne sige, at jeg faktisk fuldstændig deler det synspunkt, som fru Anne Baastrup gav udtryk for for lidt siden i replikskiftet med hr. Keld Albrechtsen: at vejen for at få bragt udvidelsen på bane har været meget stenet, og at mange af de central- og østeuropæiske lande rent faktisk har grund til at være skuffede over, at vi ikke er nået længere i forhold til den proces, end vi er i dag.
Men så meget desto vigtigere er det, at vi er med til at rydde den sten af vejen, som hedder Nicetraktaten eller i hvert fald ratifikationen af Nicetraktaten, for den skal sættes i kraft, før udvidelsesforhandlingerne kan gøres færdige.
Nicetraktaten er på mange måder et spørgsmål om at få løst nogle af de hængepartier, som blev efterladt med Amsterdamtraktaten, hvor man ikke nåede at få gjort EU helt klar til udvidelsen.
Derfor har de institutionelle spørgsmål hovedvægten i de nye forslag til traktatændringer, som er fremkommet i Nice.
I forhold til spørgsmålet om at ændre stemmevægtene i Ministerrådet vil jeg sige, at vi fra Kristeligt Folkepartis side finder, at det er et fornuftigt kompromis, man er nået frem til.
De nye beslutningsprocedurer er måske ikke de mest gennemsigtige og logiske, men ikke desto mindre mener vi, de er i orden, også selv om det formelt set giver de større lande større indflydelse i Ministerrådet. Vi mener også, at det nye forslag til sammensætning af Europa-Parlamentet er i orden.
Derimod er vi, som jeg sagde i den foregående debat, ikke glade for den bestemmelse, der følger med Nicetraktaten om, at man, når Kommissionen er oppe på 27 medlemmer, skal se på, hvordan man så skal udpege kommissærer og diskutere princippet om en ligelig rotationsordning.
For så vidt angår artikel 7 om demokratikontrol, mener vi ikke, at der er behov for nogen som helst ændring af den paragraf.
Den demokratikontrol, der nu lægges op til, ser vi mest af alt som en lex Østrig, mere end at det har baggrund i, at der er behov for at indføre en sådan ny paragraf.
Det siger vi ikke, fordi vi er imod, at lande overvåger hinanden
- vi er i høj grad overvåget af forskellige lande i europarådsregi osv., osv. - men vi finder, at den form for overvågning, der allerede er før en ny ændring af artikel 7, er tilstrækkelig. Så vil jeg sige i forhold til erklæringer, der er knyttet til traktaten, at man jo kan diskutere, hvor kløgtigt det er, at man i Nice besluttede sig for allerede nu at sætte en ny dato for igangsættelse af en ny regeringskonference i 2004. Jeg synes, at det er vigtigt, at igangsættelse af nye regeringskonferencer er behovsbestemt, og de temaer, som ønskes diskuteret i relation til regeringskonferencen, og som er sat på dagsordenen nu, er for en stor dels vedkommende fornuftige nok - det gælder en forenkling af traktatgrundlaget, det gælder belysning af en bedre arbejdsfordeling mellem EU og de enkelte medlemslande, og det gælder også spørgsmålet om inddragelse af nationale parlamenter - men vi er ikke så begejstrede for diskussionen om at inddrage EU's charter for menneskerettigheder i en ny traktat, som jo også bliver en del af diskussionen under en ny regeringskonference.
Men vi ser frem til denne debat, som jo altså også ligger i beslutningerne fra topmødet i Nice, og som også førte op til - som vi ser det - Nicetraktaten, og i den sammenhæng også den hvidbog, som regeringen har besluttet sig for at lade udarbejde.
I parentes bemærket
vil jeg sige, at vi gerne havde set, at netop den blev udarbejdet af uvildige eksperter, men hvorom alt er, er det selvfølgelig også et vigtigt bidrag til den debat, der skal være herhjemme forud for, at regeringskonferencen officielt bliver sat i gang i 2004.
Afslutningsvis vil jeg gerne endnu en gang understrege, at det for Kristeligt Folkeparti er helt afgørende, at Nicetraktaten bliver ratificeret også af Danmark.
Det er det, fordi den er en politisk forudsætning for, at udvidelsen kan blive bragt på ret bane, og også kan føre til, at de første nye medlemslande bliver optaget i Fællesskabet, inden man begynder at diskutere og i hvert fald vedtager en ny traktat.